Jan Taks breek deur R2 000-miljard merk  Argieffoto Die Suid-Afrikaanse Inkomstediens (SAID) het vir die eerste keer in sy geskiedenis bruto invordering van meer as R2 000 miljard gehad. Die SAID het teen middernag op 31 Maart 2023 ŉ bruto bedrag van R2 067 miljard ingevorder. Die netto invordering, na die uitbetaling van R381,1 miljard in terugbetalings, is R1 686,7 miljard. Die bedrag wat aan belastingbetalers terugbetaal is, is ook die meeste nog en is R60 miljard meer as in die vorige jaar. Beurtkrag Edward Kieswetter, kommissaris van die SAID, het daarop gewys dat beurtkrag ŉ meetbare impak op die ekonomie het wat inkomste-invordering direk raak as gevolg van verlore verkope en wins. “BTW is die belasting wat onmiddellik reageer op beurtkrag aangesien verkope onder druk kom, en maatskappybelasting word ook deur beurtkrag beïnvloed.” Volgens Kieswetter word die verlies weens beurtkrag vir die belastingstelsel op R60 miljard geraam. “Ons werk egter daaraan om ons begrip van die volle impak en die tydsberekening te verfyn, aangesien sommige van die impak onmiddellik kan wees (byvoorbeeld BTW) en in sommige gevalle vertraag (byvoorbeeld korporatiewe inkomstebelasting). Die SAID verwag wel dat die impak van beurtkrag in korporatiewe inkomstebelastinginvorderings weerspieël sal word, veral gedurende die eerste helfte van die huidige finansiële jaar.” Daar is volgens Kieswetter wel ook ŉ positiewe kant met beurtkrag wat geleenthede aan subsektore bied wat betrokke is by hernubare energie. “Ons neem ook ŉ styging waar in die invoer van hernubare energie-verwante produkte, wat tot voordeel van die fiskus is.” Groei in alle soorte belasting aangeteken Die invordering van persoonlike inkomstebelasting het met 8,3% gegroei tot R601,7 miljard. Maatskappybelasting het met 7,6% gegroei tot R348 miljard terwyl BTW met 8% tot R422,2 miljard gegroei het. Doeane- en ander belastings het met 27,4% gegroei tot R73,9 miljard. Die SAID se voldoeningsprogram het R227 miljard in inkomste opgelewer, vergeleke met verlede jaar se R215,4 miljard. Agterstallige belasting, oudits en ondersoeke Meer as R77 miljard se agterstallige belasting is ingevorder terwyl die SAID se vrywillige openbaarmakingsprogram R3,7 miljard ingevorder het. Oudits en ondersoeke het R5,4 miljard ingebring van 854 sake. Dit sluit in 86 oudits in die veiligheidsbedryf (R842 miljoen), 71 luuksevoertuigoudits (R840 miljoen), 13 oudits rakende persoonlike beskermende toerusting (R535 miljoen); vier leefstyloudits (R232 miljoen) en 16 oudits van godsdienstige entiteite (R27 miljoen). Ondersoeke van misdaadsindikate het R6,6 miljard ingebring uit 334 voorlopige ondersoeke.